BG Официален вестник на Европейския съюз L 109/44

РЕШЕНИЕ (ЕС) 2015/658 НА КОМИСИЯТА

от 8 октомври 2014 година

относно мярката за помощ SA.34947 (2013/C) (ex 2013/N), която Обединеното кралство възнамерява да приведе в действие за подкрепа на атомната електроцентрала „Hinkley Point C“

(нотифицирано под номер C(2014) 7142)

(само текстът на английски език е автентичен)

(текст от значение за ЕИП)

ЕВРОПЕЙСКАТА КОМИСИЯ,

като взе предвид Договора за функционирането на Европейския съюз, и по-специално член 108, параграф 2, първа алинея от него,

като взе предвид Споразумението за Европейското икономическо пространство, и по-специално член 62, параграф 1, буква а) от него,

като прикани заинтересованите страни да представят мненията си в съответствие с тези разпоредби (1), и като взе предвид техните мнения,

като има предвид, че:

1. ПРОЦЕДУРА

(1) След контактите, предхождащи уведомяването, Обединеното кралство уведоми за мерки в подкрепа на новата атомна електроцентрала Hinkley Point C („НРС“) на 22 октомври 2013 г. с електронно уведомление, регистрирано от Комисията на същия ден.

(2) На 18 декември 2013 г. Комисията откри официално разследване на мерките, за които е подадено уведомление, на основание, че има сериозни съмнения относно тяхното съответствие с правилата за държавна помощ.

(3) Решението на Комисията за откриване на процедурата („решението за откриване“) беше публикувано на уебсайта на Генерална дирекция „Конкуренция“ на 31 януари 2014 г. и в Официален вестник на Европейския съюз на 7 март 2014 г. Комисията прикани заинтересованите страни да представят мненията си.

(4) На 31 януари 2014 г. Обединеното кралство изпрати своите мнения относно решението за откриване.

(5) Комисията получи мнения от заинтересованите страни. Тя ги препрати на Обединеното кралство, на което бе дадена възможността да отговори; неговите мнения бяха получени с писмо от 13 юни и 4 юли 2014 г.

2. ОПИСАНИЕ НА МЕРКИТЕ

2.1. ДОГОВОР ЗА РАЗЛИКА

(6) Мярката, за която е подадено уведомление, се изразява на първо място в договор за разлика (ДЗР), чрез който се предоставя подкрепа за приходите по време на експлоатационната фаза на HPC. Обединеното кралство първоначално е уведомило за инвестиционен договор, който е определен като предварителна форма на ДЗР. Поради факта, че преговорите между Обединеното кралство и дружеството, което притежава изцяло получателя на помощта към момента на настоящото решение — EDF Energy plc („EDF“), са продължили по-дълго от очакваното, инвестиционният договор е заменен напълно от ДЗР. EDF е дъщерното дружество в Обединеното кралство на френската компания за електроенергия Electricité de France.

(7) Получателят на помощта е дружеството NNB Generation Company Limited („NNBG“), което към момента на решението е изцяло контролирано от EDF. ДЗР е частноправно споразумение между NNBG и контрагента по договора Low Carbon Contracts Company Ltd. Отделно споразумение ще бъде подписано между министъра и акционерите на NNBG. Това отделно споразумение ще се отнася единствено до част от условията по сделката, по-специално тези, отнасящи се до потенциални случаи на спиране и механизми за разпределение на печалбата.

(8) Съгласно ДЗР, NNBG ще получи като приход сума, която се определя от сумата на пазарната цена на едро, на която продава електроенергия, и плащането за разлика, което отговаря на разликата между предварително определената цена на упражняване („ЦУ“) и референтната цена („РЦ“), наблюдавана през предишния референтен период.

(9) Когато РЦ е по-ниска от ЦУ, контрагентът по ДЗР ще плати разликата между ЦУ и РЦ, като гарантира, че NNBG в крайна сметка ще получи относително стабилни приходи в зависимост от стратегията си за продажби и размера на произвежданото количество. В обратния случай, когато референтната цена е по-висока от цената на упражняване, NNBG ще бъде длъжно да плати разликата на контрагента по ДР. Следователно в този случай NNBG също така ще получи относително стабилни приходи.

(10) РЦ е претеглена средна стойност на цените на едро, която Обединеното кралство определя за всички подкрепяни с ДЗР оператори. В случая с NNBG съответната РЦ е пазарната РЦ за базова електроенергия, която се прилага за всички оператори с базово производство (2).

(11) По-специално към момента пазарната РЦ за базова електроенергия се определя по такъв начин, че да се използват данните за дневната цена, отчетена от Лондонската асоциация на енергийните брокери (London Energy Broker's Association — LEBA) и стоковата борса NASDAQ OMX, по отношение на цената на покупката на електроенергия един сезон (т.е. шест месеца) преди доставката или цена „с един сезон напред“ (3).

(12) Пазарната РЦ за базова електроенергия се изчислява еднократно за сезона и непосредствено преди всеки сезон, когато се взема средната аритметична стойност на дневната цена с един сезон напред, публикувана през всеки ден на предходния сезон. Тази средна стойност се претегля, за да се гарантира пропорционалното влияние на обема на сделките върху всеки референтен индекс.

(13) NNBG ще бъде задължено да поддържа предварително определено минимално равнище на производителност, но няма да се ангажира да постига предварително определено равнище на производство. От електроцентралата ще се очаква по-конкретно да работи с коефициент на натоварване от 91 процента. Ако NNBG не постигне този коефициент на натоварване, това по презумпция означава, че няма да постигне равнището на приходите, които се очаква да бъдат получени по проекта.

(14) NNBG ще получи плащания за разликата въз основа на своето измерено производство до максимално ниво на производство („таван“), който ще бъде определен в договора за разлика. За продаденото на пазара производство над този таван няма да бъде извършено плащане. Произведената от NNBG електроенергия ще се продава на пазара.

2.1.1. Цялостно функциониране на механизма на ДЗР

(15) ДЗР ще бъде сключен с контрагента по ДЗР, т.е. субект, който ще се финансира чрез законово задължение за всички лицензирани доставчици колективно.

(16) Сключването на окончателния договор зависи от крайното инвестиционно решение на EDF/NNBG, както и от споразумение за условията на финансиране (включително условията на гаранцията за плащане на дълга от правителството на Обединеното кралство) и от крайното одобрение от страните.

(17) Съгласно рамката на ДЗР лицензираните доставчици са колективно отговорни за всички произтичащи от договора задължения, а контрагентът по договора е отговорен само доколкото са му били прехвърлени средства от лицензираните доставчици или от правителството на Обединеното кралство. Всеки доставчик ще бъде задължен на основата на пазарния си дял, определен от измереното използване на електроенергия. Съгласно тази рамка в случай на неспазване на задълженията за плащане министърът ще определи друг контрагент, ще събере плащанията от другите доставчици или ще плати директно на производителите.

(18) Отделно от това контрагентът ще упълномощи агент по сетълмента с правото, от една страна, да събира приходите (т.е. с правото да събира плащанията от доставчиците), а от друга страна, със задължението да извършва плащания и да получава плащания от производителите. Правителството на Обединеното кралство възнамерява да определи като агент по сетълмента дъщерно дружество на Elexon (т.е. органът, който към момента действа като агент по сетълмента в Обединеното кралство и се притежава изцяло от оператора на преносната мрежа на Обединеното кралство („ОПМ“ — национална мрежа).

(19) Контрагентът на оператора производител по ДЗР ще има право да взема решения и да действа по своя преценка, например като реши, че даден оператор производител изпълнява задълженията си или трябва да осигури обезпечение, за да се гарантират плащанията му по схемата, или да се откаже от някои изисквания в зависимост от специфичните пазарни условия. Правителството на Обединеното кралство възнамерява да предостави допълнителни насоки относно параметрите, които биха могли да ограничават собствената преценка на контрагента за вземане на решения във връзка с действието на ДЗР.

(20) Във фигура 1 е разяснено какви са съответните роли на всички действащи лица, предвидени в системата за функциониране на ДЗР. Фигура 1 Роли и отговорности при функционирането на ДЗР Източник: органите на Обединеното кралство.

2.1.2. Условия на споразумението за ДЗР

(21) Обединеното кралство и EDF са договорили условията на ДЗР. Тези условия ще бъдат подготвени под формата на пълен договор преди окончателното подписване на споразумението и крайното инвестиционно решение на EDF.

(22) Много от договорените условия повтарят тези от ДЗР за други технологии, и по-специално за технологиите за възобновяема енергия. Тези условия са публично достъпни (4). Други условия са специфични за ДЗР за HPC.

(23) Съгласно договорените условия ЦУ ще бъде определена на 92,50 GBP за MWh в номинални цени за 2012 г. Ако бъде взето инвестиционно решение за изграждане на новата атомна електроцентрала Sizewell C, като се използва същият проект и се даде възможност за поделяне на някои разходи за реакторите на HPC, ЦУ ще бъде променена на 89,50 GBP за MWh, отново при номиналните условия за 2012 г.

(24) ЦУ ще бъде индексирана напълно с индекса на потребителските цени („ИПЦ“), както и при други ДЗР. Корекцията с ИПЦ ще бъде ежегодна с базова дата ноември 2011 г. ЦУ ще се индексира всяка година на първия ден от сезона спрямо последния ИПЦ, публикуван от Националната статистическа служба (НСС) за месец февруари.

(25) Срокът на ДЗР ще има като последна възможна начална дата планирания период за пускане в действие на всеки реактор, което е […] (5) години след планираната дата за пускане в действие. След тази датата срокът на ДР ще започне да тече независимо дали електроцентралата работи или не.

(26) Окончателната дата за изпълнение е на […] година от последния ден на периода за пускане в действие на втория реактор. Ако до окончателната дата за изпълнение никой от реакторите не е пуснат в действие, контрагентът по ДЗР може да прекрати договора. Окончателната дата за изпълнение може да бъде отложена за по-късно поради непреодолима сила или затруднения със свързването.

(27) Ще има два механизма за „разпределение на печалбата“. Първият ще бъде според разходите за изграждането (6) и чрез него ще се предвижда, че: i) първите […] GBP печалба от изграждането (номинална стойност) ще бъдат разпределени в съотношение 50:50, като 50 % от печалбата ще бъде за контрагента по ДЗР и 50 % за NNBG; и ii) всяка печалба от изграждането, превишаваща […] (номинална стойност), ще бъде разпределена в съотношение 75:25, като 75 % от печалбата ще бъде за контрагента по ДЗР и 25 % за NNBG.

(28) Втората схема за разпределение на печалбата ще бъде според нормата на възвръщаемост на капитала. Определени са два прага: (6)

(29) Първи праг, определен на равнището на прогнозната вътрешна норма на възвръщаемост (ВНВ) на собствения капитал, изчислена към момента на настоящото решение чрез последния финансов модел, (7) или 11,4 % на база ангажиран капитал и в номинално изражение. Всяка печалба над това равнище ще се разпределя при съотношение 30 % за контрагента по ДЗР и 70 % за NNBG.

(30) Втори праг, определен като най-високата стойност между 13,5 % в номинално или 11,5 % в реално изражение (дефлиран ИПЦ), въз основа на същия модел като в предходната точка. Над този праг всяка печалба ще се разпределя при съотношение 60 % за контрагента по ДЗР и 40 % за NNBG.

(31) Ще има две дати с възможности за преразглеждане на оперативните разходи. Първата ще бъде 15 години, а втората 25 години след датата на пускане на първия реактор. Възможностите за преразглеждане на оперативните разходи осигуряват начин за намаляване на рисковете за дългосрочните разходи за двете страни и ще доведат до промени в ЦУ и в двете посоки. Механизмът ще позволи повишаване или намаляване на ЦУ въз основа на известните действителни разходи и на преразгледаните прогнози за бъдещи разходи за следните пера на оперативните разходи и във всеки случай изцяло и изключително в съответствие с необходимостта от продължаване на работата на производственото съоръжение. a) презареждане с ядрено гориво в началото на ядрено-топлинния цикъл; б) застраховане; в) такса за ONR (Службата за ядрено регулиране — Office for Nuclear Regulation); г) лихвени проценти по бизнеса; д) определени такси за пренос; е) промени в цената за погребване на средноактивни отпадъци (ILW)/отработено гориво поради промяна в цената за прехвърляне на отпадъци съгласно договора за прехвърляне на отпадъци; ж) промени в разходите за управление на отработено гориво и за извеждане от експлоатация; з) разходи за експлоатация и поддръжка; и) разходи за ремонт и оперативни разходи в брой, направени чрез декларацията за приходите на производителя съгласно международните стандарти за финансово отчитане (МСФО), и всички направени капиталови разходи.

(32) Всички разходи, свързани с въпроси на проектирането, работата (различни от обосновани и разумни стандарти), наличието или капацитета на производственото съоръжение, капиталови разходи, които не са за поддръжка, разходи за ново строителство (не в рамките на съществуваща сграда), финансиране, както и определени разходи за прехвърляне на отпадъци, ще бъдат изключени от преразглеждането.

(33) Преразгледаните оценки за разходите, използвани при възможностите за преразглеждане, ще се основават на доклад, изготвен от NNBG и одобрен от контрагента по ДЗР, като се вземат предвид референтни разходи, получени от други атомни електроцентрали, използващи технологията с европейския реактор с вода под налягане — EPR, и от други атомни електроцентрали, използващи технология с реактор с вода под налягане, в Северна Америка и ЕС, във всеки случай работещи според обосновани и разумни стандарти. Корекцията на ЦУ ще се изчисли, като за отправна точка се използва горната половина на референтните разходи.

(34) ЦУ ще бъде намалена (или еднократна сума, или поредица от годишни плащания на контрагента по ДЗР), за да се отразят промените в размера на платимите от NNBG данъци при обстоятелства, свързани с акционерното финансиране и структурирането на данъците на NNBG. В това отношение няма да бъде разрешено увеличаване.

(35) Ще има еднократна и насочена в перспектива корекция на ЦУ за лихвените проценти по бизнеса съгласно официалното преразглеждане от службата по оценяване, след като електроцентралата започне да функционира. Следващи промени на лихвените проценти по бизнеса ще бъдат правени чрез възможностите за преразглеждане на оперативните разходи.

(36) В допълнение към разпоредбата за информация, разгледана в стандартните условия на ДЗР, от NNBG ще се изисква да предостави известни гаранции по отношение на информацията, съдържаща се в предоставените на правителството на Обединеното кралство данни и модели относно разходите по проекта. В договора ще бъде предвидена клауза за използването на одобрен финансов модел за определяне на различни ЦУ и за други корекции, които се изискват от договорните условия.

(37) NNBG ще бъде защитено и може да си възстанови някои разходи заради квалифицирани промени в законодателството (КПЗ).

(38) КПЗ е дискриминационна промяна в законодателството, специфична промяна в законодателството, специфична данъчна промяна в законодателството, друга промяна в законодателството или промяна в нормативната база, като във всеки от тези случаи тя е непредвидима.

(39) Дискриминационна промяна в законодателството е промяна в закон, чиито условия се отнасят конкретно (а не само непряко или косвено или въз основа на непропорционално въздействие на каквато и да било промяна в законодателството, която е общовалидна) за проекта, производственото съоръжение или NNBG, но не и за други.

(40) Специфична промяна в законодателството е промяна в закон, чиито условия се отнасят конкретно (а не само непряко или косвено или въз основа на непропорционално въздействие на каквато и да било промяна в законодателството, която е общовалидна) за съоръжения за производство на ядрена енергия или за съоръжения, обхванати от ДЗР.

(41) Специфична данъчна промяна в законодателството е i) промяна в съществуващ или въвеждане на нов данък върху урана, или ii) промяна в закон или в дейността на данъчната и на митническа служба на Обединеното кралство (HMRC), която води до по-малко благоприятно данъчно третиране на NNBG отколкото определеното в някои конкретни данъчни указания на HMRC.

(42) Промяна в нормативната база има, когато i) ONR (или наследил я регулатор) вече не регулира производственото съоръжение чрез оценка дали изисквана жертва за намаляване на риска би била явно несъразмерна на ползата, която ще се постигне; или ii) съответната агенция по околната среда (или наследил я регулатор) вече не оценява възможността за намаляване на риска по отношение на това дали съоръжението представлява приемлив екологичен риск чрез позоваване на това дали разходите за прилагане са непропорционални на осъществяваната полза за околната среда.

(43) Компенсация във връзка с КПЗ ще се плаща само след като общата сума по всички искове във връзка с КПЗ надвиши 50 милиона GBP в номинална стойност от 2012 г. и индексирани условия. Двойни възстановявания няма да се допускат. ЦУ ще се коригира само веднъж за всяка конкретна КПЗ по време на оставащия срок на договора, като се използва договореният финансов модел или като се изчисли нетната настояща стойност на исканата корекция.

(44) В зависимост от условията NNBG ще получи компенсация в случай на „политическо“ спиране на HPC (от Обединеното кралство, ЕС или международен компетентен орган) по причини, различни от такива, които включват здраве, ядрена безопасност, сигурност, екология, превоз на ядрен материал или ядрени гаранции (квалифициран случай на спиране).

(45) Компенсация ще има също и ако производственото съоръжение бъде спряно поради обстоятелства, свързани със застраховка за ядрена отговорност на трета страна, включително в резултат на неодобряване от страна на правителството на Обединеното кралство на алтернативни застрахователни договорености, предложени от производителя, след като правителството на Обединеното кралство основателно би следвало да го е направило, и когато пред производителя не съществуват други одобрени варианти за застраховка.

(46) Защитните мерки срещу квалифициран случай на спиране включват правото за прехвърляне на NNBG на правителството на Обединеното кралство (и на правителството на Обединеното кралство да поиска прехвърляне) в допълнение към плащането на компенсация от контрагента по ДЗР или от правителството на Обединеното кралство.

(47) Случаите на прекратяване важат единствено за NNBG. Контрагентът по ДЗР взема решение дали да прекрати договора при настъпване на окончателен случай на прекратяване.

2.2. КРЕДИТНА ГАРАНЦИЯ

(48) Проектът HPC, и по-специално NNBG, ще се ползва не само от ДЗР, но и от държавна кредитна гаранция по дълга, която то издава („кредитната гаранция“).

(49) Облигациите, които ще се издадат, ще се подкрепят от кредитната гаранция. Последната може да се разглежда като застрахователен договор, гарантиращ своевременното плащане на главницата и лихвата по квалифицирания дълг, който може да достигне до 17 милиарда британски лири (8).

(50) Кредитната гаранция ще се предостави от Infrastructure UK (IUK), поделение в рамките на Министерството на финансите на Обединеното кралство, което наблюдава управлението на гаранционната схема на Обединеното кралство. Кредитната гаранция е платформа за дълг в изцяло бизнес стил за дългосрочно финансиране на HPC.

(51) IUK счита, че сделката е била структурирана по начин, който дава основание за класификация на риска за HPC в еквивалентна на BB+/Ba1 категория. Таксата за гаранцията ще има ниво от 295 базисни точки.

(52) Съгласно схемата, облигациите, които ще се издадат като част от структурата за финансиране, ще бъдат подкрепени от гаранция, която ще се издаде от лордовете-комисари на Министерството на финансите на Обединеното кралство („гарантът“). Освен това е включен инструмент за мостово финансиране на изграждането, който ще се предостави от търговски банки (а няма да се гарантира по гаранционната схема на Обединеното кралство). Останалата част от предназначения за сделката капитал ще бъде предоставена от акционерите. Със съгласието на гаранта към финансовата структура могат да се добавят и други източници на капитал.

(53) Към момента на вземане на решението източниците на финансиране са планирани, както следва: a) основен капитал от […] британски лири; б) условен капитал от […] британски лири; в) инструмент за мостово финансиране на изграждането до […] британски лири; г) облигации за […] британски лири.

(54) Структурата на финансиране е определена по такъв начин, че основният капитал да понесе пълна загуба преди облигациите да понесат каквато и да било загуба. Условният капитал осигурява допълнително спокойствие, че ще настъпи датата, на която гарантът е удовлетворен, че, наред с други неща, HPC е пусната в действие и работи, и на която всички необходими резерви са напълно финансирани („финансово приключване“).

(55) Задълженията на акционерите по отношение на капитала ще бъдат определени в споразумение за вноска в капитала, по което гарантът също ще бъде страна, така че да получава задълженията (гаранциите) във връзка с предоставянето на капитала.

(56) За да се гарантира, че собственият капитал осигурява описаните по-горе характеристиките за поемане на загубата при възникване на случай на неизпълнение, страните са определили две условия (основно условие (9) и условие при неизпълнение за експлоатационна готовност (FFS) (10)), което дава възможност гарантът да изисква ускоряване съответно на основния или на условния капитал, т.е. да бъде незабавно предоставен и използван за изплащане на облигациите и на дължимите суми на гаранта. Тази комбинация от разпоредби е предназначена да гарантира, че акционерите, а не гарантът, запазват основната експозиция на жизнеспособността на технологията с EPR до момента, в който има обективни доказателства за доверие чрез успеха на такива предходни проекти като Flamanville 3 и Taishan 1.

(57) По време на периода до изпълнение на основното условие съществува таван на изтегления дълг, който е минимумът на: междинния таван за съответния междинен етап на проекта и […] процента от основния капитал минус капитала за развитие, т.е. […] милиарда британски лири. В таблица 1 е даден практически пример за характеристики за поемане на загубата на капитал: Таблица 1 Профил на усвояване в основния случай и при неизпълнение на основното условие Източник: писмено изложение на IUK от 12 септември 2014 г. Base Case Drawdown Profile GBP bilion Total Commited Development Equity 2015 2016 2017 2018 2019 2020 2021 2022 2023 2024 Cashflow Base Equity 9,23 1,69 — — — — — — 2,10 2,52 2,09 0,83 Contingent Equity 8,00 N/A — — — — — — — — — — Bonds 16,00 N/A 1,50 1,95 2,40 2,90 3,35 2,65 1,25 — — — Balance Sheet Base Equity 1,69 1,69 1,69 1,69 1,69 1,69 3,79 6,31 8,39 9,23 Contingent Equity — — — — — — — — — — Bonds 1,50 3,45 5,85 8,75 12,10 14,75 16,00 16,00 16,00 16,00 Memo item Undrawn Base Equity 7,53 7,53 7,53 7,53 7,53 7,53 5,43 2,92 0,83 — Undrawn Committed Equity 15,53 15,53 15,53 15,53 15,53 15,53 13,43 10,92 8,83 8,00 Source: UK Base Case

Base Case Condition Not Met (by 31 December 2020) Total Development Equity 2015 2016 2017 2018 2019 2020 Cashflow Base Equity 1,69 1,69 — — — — — — Contingent Equity 7,97 N/A — — — 1,97 3,35 2,65 Bonds 6,87 N/A 1,50 1,95 2,40 2,90 — — Balance Sheet Base Equity 1,69 1,69 1,69 1,69 1,69 1,69 Contingent Equity — — — 1,97 5,32 7,97 Bonds 1,50 3,45 5,85 6,78 6,78 6,78 Memo item Undrawn Base Equity 7,53 7,53 7,53 7,53 7,53 7,53 Cumulative Cap on Debt 1,50 3,43 5,85 6,78 6,78 6,78 Source: UK Base Case

(58) След като бъде изпълнено основното условие, най-важната защита на гаранта по време на периода на изграждане е справедливият размер на условния капитал, който може да бъде изтеглен, за да се покрият преразходите, заедно с референтните суми, ограничаващи размера на дълга във всеки един период.

(59) Задълженията на акционерите по отношение на основния и условния капитал ще бъдат изцяло подкрепени с кредит с помощта на инструменти, включващи, без ограничение, гаранции от дружеството майка, акредитиви или друга приемлива за гаранта кредитна подкрепа.

(60) Акционерите ще предоставят фиксирано (11) и/или плаващо (12) обезпечение (13), включително квалифициран плаващ залог (14), за всички свои активи, собственост и предприятия, за да подкрепят задълженията си към NNBG и задълженията на NNBG. NNBG и емитентът на облигации — новоучредено специално за тази цел дружество, ще си предоставят взаимно всеобхватно фиксирано и/или плаващо обезпечение, включително квалифициран плаващ залог, върху всички свои активи, собственост и предприятия, за да подкрепят задълженията си. Обезпечението ще бъде подкрепено с преки споразумения с договарящите се страни по отношение на определени важни договори.

(61) Поради специфичния характер на сделката и голямата важност на безопасността, при принудителното изпълнение на обезпечението ще се взема предвид съгласието на регулатора по безопасността в Обединеното кралство, както и факта, че предаването може да се осъществи само на субект, който притежава или ще притежава лиценз на ядрен обект за обекта на HPC.

(62) Предоставеното от акционерите, NNBG и емитента обезпечение е предназначено да гарантира, че обезпечените страни (15): i) се ползват с максимален приоритет пред исковете на необезпечените кредитори на съответния длъжник в случай на несъстоятелност на този длъжник; ii) запазват възможността си да се разпореждат с дадените като обезпечение активи и да изпълнят процедурата за такава продажба за удовлетворяване на неизпълнени обезпечени задължения, ако това е най-добрият начин за максимално възстановяване на средствата, и iii) упражняват максимален контрол в случай на несъстоятелност на който и да било от учредителите на обезпечението и постигат целта за управление на обезпечението, като назначават синдик на съответното предприятие и активи на длъжника.

(63) Облигациите ще бъдат необезпечени задължения на емитента и няма да участват при никое обезпечение, което се предоставя на емитента или на който и да било друг член на корпоративната група на HPC.

(64) По отношение на йерархията на кредиторите процедурата за изпълнение на обезпечението, предоставено от NNBG, ще се прилага на практика в следния ред на приоритетите: 1. Кредитори с право на преимуществено удовлетворяване. 2. Разходи за принудително изпълнение (т.е. разходите на попечителите на обезпечението и всяко назначено във връзка с несъстоятелността лице). 3. Кредитори на FDP (16). 4. Доставчици на мостово финансиране за изграждането. 5. Облигации и гарант. 6. Необезпечени кредитори на NNBG. 7. Акционери на NNBG.

(65) Тази йерархия на приоритетите при процедурата по принудително изпълнение не може да бъде променяна без съгласието на гаранта.

(66) Финансирането на сделката е разделено на фази според изпълнението на междинните етапи при осъществяването на проекта.

(67) В периода след датата, на която са издадени максималното количество облигации (различни от SZC облигация), основният капитал ще бъде предоставен съгласно график, като условният капитал ще покрива всички преразходи във връзка с този график.

(68) Не се допуска изплащане на дивиденти на акционерите преди финансовото приключване.

(69) Органите на Обединеното кралство твърдят, че след финансовото приключване кредитната гаранция продължава да бъде защитена от много структурни и основани на взаимни договорености намаляващи риска условия, включително значителни ограничения кога могат да се изплащат дивиденти и […]-месечен резерв за обслужване на дълга (който може да се финансира в брой, със стендбай акредитиви или приемливи гаранции), като той може да възлиза на […] милиарда GBP. Според информацията пазарният стандарт при финансиране на вътрешни проекти би бил 6 месеца резерв за обслужване на дълга.

(70) Предполага се, че прибягване до кредитната гаранция след финансовото приключване ще възникне, единствено ако: а) има много съществено отклонение от очакваното в работните характеристики и последващо намаляване на паричните потоци, налични за обслужване на дълга; и б) това отклонение изчерпва основния резерв за обслужване на дълга, предвиден в структурата и посочен по-горе.

(71) Ако се прибегне до използване на резерва за обслужване на дълга (в каквато и да било степен), той трябва да бъде попълнен изцяло преди да се осъществи каквото и да било плащане на дивиденти.

(72) Органите на Обединеното кралство твърдят, че предвид обхвата на структурните защитни мерки срещу неизпълнение и наличието на прагови събития и потенциални средства за правна защита преди неизпълнението, необходимостта от принудително изпълнение би следвало да възникне при много ограничен брой и малко вероятни обстоятелства. Все пак, ако се наложи принудително изпълнение, условията вероятно ще са неочаквани и сериозни, за които няма да бъде подходящо определено действие за принудително изпълнение. IUK счита, че се нуждае от гъвкавост, за да прецени възможностите си с оглед на събитията, докато те се случват, така че да може по-добре да защити интересите си. Поради това IUK избира да има максимален и гъвкав набор от възможности за принудително изпълнение заедно с правото на преценка за определяне на най-подходящия начин за принудително изпълнение в съответния момент.

(73) На Комисията е предоставено за оценка договореното до момента ядро от условия за финансиране по отношение на финансирането на проекта за HPC. Те съдържат споразумението между страните относно основните условия и срокове на документите за финансиране, без към датата на настоящото решение да са на разположение правните проектодокументи в окончателна форма. Органите на Обединеното кралство декларираха, че останалата част от условията и сроковете, както и окончателните документи за финансирането, ще съдържат стандартни клаузи, към каквито би се стремил всеки инвеститор за подобни проекти. Тъй като Комисията нямаше възможност да провери това, в случай че чрез окончателните документи мярката бъде изменена в каквото и да било отношение в сравнение с вида, в който е представена понастоящем на Комисията, органите на Обединеното кралство ще трябва да подадат уведомление до Комисията за тези изменения.

2.3. СПОРАЗУМЕНИЕ С МИНИСТЪРА

(74) В ДЗР се предвижда инвеститорите в NNBG да имат право на компенсация, ако правителството на Обединеното кралство реши да затвори HPC по политически съображения (а не поради риск за здравето, безопасността, сигурността, околната среда, транспорта или защитата). Тези плащания ще се финансират по същия начин като плащанията по ДЗР (т.е. чрез облагане на доставчика). ДЗР ще се придружава от споразумение с министъра, което ще се сключи между министъра и инвеститорите в NNBG.

(75) В споразумението се предвижда, че ако в резултат на спиране по политически съображения контрагентът не осъществи компенсаторните плащания на инвеститорите в NNBG, министърът ще изплати на инвеститорите договорената компенсация. В споразумението не се предвиждат допълнителни компенсаторни плащания за NNBG или неговите инвеститори.

3. МНЕНИЯ НА ЗАИНТЕРЕСОВАНИТЕ СТРАНИ

(76) Комисията получи много голям брой отговори по време на консултацията относно решението за откриване, която продължи до 7 април 2014 г. Моля, вж. по-долу описание на мненията, които са от значение за оценката на държавната помощ.

(77) Мненията на заинтересованите страни ще бъдат разгледани в съответните части на оценката без да се посочва изрично конкретното мнение.

(78) Предвид броя на отговорите те ще бъдат описани чрез групирането им по теми.

3.1. ПОЛУЧЕНИ МНЕНИЯ ОТНОСНО МЕРКИТЕ КАТО УСЛУГА ОТ ОБЩ ИКОНОМИЧЕСКИ ИНТЕРЕС (УОИИ)

(79) Един отговорил в хода на консултацията изрази съгласие с правителството на Обединеното кралство, че мерките не включват държавна помощ, като се позова на предоставените от Обединеното кралство доказателства в подкрепа на оценката му за УОИИ.

(80) Една заинтересована страна заяви, че HPC предоставя УОИИ, тъй като има задължение за извършване на обществена услуга („ЗИОУ“), за да гарантира, че се отговаря на търсенето на енергия в краткосрочен, средносрочен и дългосрочен план, както и че проектът се изпълнява по ясен и прозрачен начин, който не води до икономическо предимство за никое от участващите дружества. Освен това HPC ще подобри сигурността на доставките чрез намаляване на зависимостта от вносни горива и намаляване на използването на изкопаеми горива.

(81) Сред заинтересованите страни, които се противопоставят на мнението на Обединеното кралство, че мярката не включва държавна помощ, един отговорил отбеляза, че мярката не отговаря на критериите от делото Altmark, тъй като ДЗР представляват само компенсацията за изпълнението на услуга от общ икономически интерес („УОИИ“).

(82) Няколко отговорили в хода на консултацията отбелязаха, че никакви други дружества не са могли да участват в търга за проекта.

(83) Няколко заинтересовани страни заявиха, че мярката, за която е подадено уведомление, не попада в обхвата на рамката на ЕС за УОИИ, тъй като Обединеното кралство не определило ясно задължението за извършване на обществена услуга („ЗИОУ“), за която то ще предоставя компенсация, и не е изпълнило условията за възлагането на задача за извършване на обществена услуга, както е посочено в член 3, параграф 2 от Директива 2009/72/ЕО на Европейския парламент и на Съвета (17).

(84) Няколко заинтересовани страни коментираха, че мерките за помощ са несъвместими с критериите от делото Altmark, съгласно които производството на електроенергия би представлявало обичайна икономическа дейност и по този начин ядрената енергетика следва да се конкурира с другите източници на електроенергия в условията на либерализиран вътрешен пазар на електроенергия; на мярката ѝ липсва цел от общ интерес; изглежда, че няма обективен критерий, който да обоснове срока от 35 години; мярката третира по различен начин ядрената енергия и възобновяемите енергийни източници; основава се на неизвестни параметри и липсва анализ на разходите и ползите. Освен това фактът, че ядрената енергия може да произвежда само базова електроенергия, води до невъзможност тя да представлява УОИИ. И накрая, потенциалът за свръхкомпенсация би бил значителен.

3.2. ПОЛУЧЕНИ МНЕНИЯ ОТНОСНО НАЛИЧИЕТО НА ПОМОЩ

(85) Няколко отговорили твърдяха, че мерките представляват държавна помощ, тъй като водят до двустранни споразумения между държавата и дадено дружество; плащанията са специално насочени към целта да се произвежда ядрена енергия; държавният бюджет участва пряко в плащанията; и в договора се предвиждат подкрепа и специални условия за ядрената енергия, които ще надхвърлят всяка подкрепа за възобновяемите енергийни източници.

(86) Един отговорил отбеляза, че преминаването от плащане за отпадъци на базата на „единица отпадък“ към максимален таван на цената за прехвърляне на отпадъци ще включва наличие на помощ и допълнителна субсидия за нови оператори на атомни електроцентрали.

3.3. ПОЛУЧЕНИ МНЕНИЯ ОТНОСНО ЦЕЛИТЕ ОТ ОБЩ ИНТЕРЕС, НЕЕФЕКТИВНОСТИТЕ НА ПАЗАРА И НЕОБХОДИМОСТТА ОТ ДЪРЖАВНА НАМЕСА

(87) Сред положителните отговори един отговорил отбеляза, че ядрената енергетика може да има основен принос за производството на електроенергия, произведена при ниски въглеродни емисии, и може да помогне за диверсификация на сектора за производство на електроенергия. Той също така отбеляза, че въпреки че атомната електроцентрала не може да осигури целия допълнителен капацитет, необходим през следващите десетилетия в Обединеното кралство, тя вероятно ще има изключително важна роля, като замести излизащите от експлоатация ядрени мощности и задоволи бъдещото търсене.

(88) Няколко отговорили заявиха, че Обединеното кралство е в различно положение от другите държави — членки на ЕС, тъй като е остров и поради това е с по-ограничени възможности за междусистемни връзки. Всяко сравнение с Финландия или Франция би било неподходящо поради тяхната значително по-различна пазарна структура и наличието в тези държави членки на дългосрочни икономически споразумения за подкрепа на изграждането на атомни електоцентрали. Освен това Обединеното кралство не би било в състояние да управлява непостоянния характер на възобновяемите енергийни източници чрез внасяне на големи количества енергия от своите съседи в случаите, когато възобновяемите енергийни източници не произвеждат енергия, и чрез отстраняване на проблемите в резултат на свръхпроизводството в случаите, когато те произвеждат. Неефективностите на пазара в Обединеното кралство по отношение на който и да било единен европейски пазар на електроенергия следователно винаги ще бъдат по-големи от тези на европейския континент и ще се нуждаят от повече мерки за отстраняването им. Освен това предоставянето на подкрепа за ядрената енергетика би увеличило диверсификацията на енергийните доставки, като по този начин укрепи устойчивостта на енергийната система на Обединеното кралство.

(89) Един отговорил посочи специфична неефективност на пазара по отношение на ядрената енергетика — по-специално дългия срок на изграждане на атомна електроцентрала и продължителния ѝ експлоатационен период, което води до възвръщаемост на инвестицията след повече от 30 години и доста след 2050 г. Освен това извлечените поуки от временните прекъсвания на електроснабдяването в някои държави членки ще покажат, че разчитането на трансграничните междусистемни връзки има своите ограничения и че нито един от операторите на преносни системи не е в състояние да гарантира междусистемен капацитет по същия начин като капацитета в рамките на националната електропреносна мрежа с много затворени контури. Държавната помощ за проекта за HPC би могла в по-малка степен да наруши конкуренцията, отколкото въвеждането на други мерки, като например пазарите за капацитет.

(90) Един отговорил заяви, че НРС няма да навреди на целта да се гарантира опазването на околната среда, тъй като нейните операции ще бъдат внимателно наблюдавани от съответните институции, като например Службата за ядрено регулиране. Също така,HPC ще отговаря на нормативните актове за издаване на екологични разрешителни от 2010 г.

(91) Няколко заинтересовани страни посочиха, че понастоящем съществуват технологии за безопасно съхранение на ядрени отпадъци.

(92) Няколко заинтересовани страни коментираха, че настоящото съчетание от политики е недостатъчно за стимулиране на инвестициите в ядрената енергетика, по-специално поради твърде ниската цена на въглеродните емисии в схемата на ЕС за търговия с емисии (СТЕ); долната граница за цената на въглеродните емисии в Обединеното кралство няма да може да повиши цените на въглеродните емисии в достатъчна степен, за да стимулира инвестициите в областта на ядрената енергетика; а гаранционната схема на Обединеното кралство не е достатъчна, за да може сама да подкрепя инвестициите, тъй като тя не засяга дългосрочната икономическа жизнеспособност на ядрената енергетика. И накрая, емисиите на въглероден двуокис на ядрената енергия биха били подобни на тези на вятърната енергия и в значителна степен по-малки от емисиите на въглероден двуокис на морските възобновяеми енергийни източници, слънчевите фотоволтаици и технологиите с използване на биомаса.

(93) Една заинтересована страна твърдеше, че Обединеното кралство подкрепя възобновяемите енергийни източници, но тези технологии не са подходящи за предоставянето на базова електроенергия, като в същото време разчитането на природен газ би направило Обединеното кралство зависимо от изкопаеми горива и би го изложило на геополитически риск.

(94) Един отговорил изтъкна, че Комисията би трябвало да направи оценка на нетната полза за околната среда от HPC в сравнение с текущия енергиен микс в Обединеното кралство. Оценена въз основа на тези критерии, HPC несъмнено би предоставила значителна полза за околната среда.

(95) Няколко заинтересовани страни заявиха, че държавите членки трябва да имат свободата да избират своя собствен енергиен микс и да предоставят необходимите стимули, без които ефективните дългосрочни частни инвестиции в производствени мощности с ниски въглеродни емисии ще бъдат блокирани. Комисията не би имала компетентността да влияе на тези решения. Освен това атомните електроцентрали биха имали високи предварителни капиталови разходи и ниски пределни оперативни разходи, което заедно с липсата на корелация между оперативните разходи и цените на пазара на електроенергия определя наличието на риск, който не може да бъде ефективно прехвърлен върху потребителите без намеса от страна на държавата.

(96) Няколко заинтересовани страни разкритикуваха съображение 337 от решението за откриване на процедурата, по-специално тъй като след либерализацията на енергийния пазар преди 20 години в Обединеното кралство не са осъществени инвестиции в нови атомни електроцентрали. Освен това заплахата от промени в държавните политики и другите политически рискове биха направили осъществяването на такива инвестиции от частни инвеститори много трудно.

(97) Няколко заинтересовани страни заявиха, че на капиталовите разходи се падат около 75 % от изравнените разходи за електроенергия (18) в сравнение с 10—15 % за необработения природен газ. Те също така отбелязаха, че икономически ефективното намаляване на въглеродните емисии съгласно тяхното собствено моделиране би означавала ниво от 50 gCO2/kWh до 2030 г. в сравнение с настоящите нива от около 500 gCO2/kWh, което би се постигнало на най-ниска цена само ако новите ядрени мощности постигнат значителна степен на навлизане (напр. от 11 до 18 GW). Настоящата стойност на ползата от широкомащабна ядрена програма би била 23 млрд. GBP. Освен това един дългосрочен договор за ядрена енергия би запазил ефективността на преноса и разпределението на електроенергия — нещо, което би било от значение както за ядрената енергетика, така и за възобновяемите технологии, като се имат предвид ниските им пределни разходи.

(98) Един отговорил изрази мнение, че непредоставянето на подкрепа за ранното разработване на нова технология като EPR би довело до намаляване на интереса на инвеститорите към тази технология както във, така и извън Обединеното кралство.

(99) Един отговорил заяви, че Договорът за Евратом не може да се прилага независимо от настоящите политики на Комисията, като се има предвид, че в член 40 от Договора от Комисията се изисква периодично да публикува целите за производството на ядрена енергия и че усилия за постигане на целите на Договора могат да се полагат само в съответствие с другите разпоредби от Договора.

(100) Един отговорил отбеляза, че инвестициите в ядрената енергетика преди либерализацията са били възможни чрез тарифно финансирани проекти, които са премахнали инвестиционните рискове.

(101) Една заинтересована страна заяви, че източниците на ядрено гориво са разнообразни и са с много висока оценка по отношение на енергийната сигурност.

(102) Една заинтересована страна отбеляза, че няма други доказани базови технологии с ниски въглеродни емисии освен ядрените, които да постигат същите нива на капацитет. Освен това, предвид профила на политическия риск в целия Европейски съюз, инвеститорите биха били все по-предпазливи при инвестирането на изключително голям капитал при новия режим за производство на електроенергия. И накрая, прогнозата на Комисията за инвестициите в нови атомни електроцентрали за периода 2027—2030 г. би била поставена под въпрос поради наличието на несигурност.

(103) Няколко заинтересовани страни отбелязаха, че Обединеното кралство няма да разполага с механизъм, подобен на модела на финландското дружество Mankala (съвместна инвестиция на дружества за производство на електроенергия и енергоемки промишлени отрасли), при който може да се управлява асиметрията между риска от предварителните капиталови разходи и дългосрочната моментна цена на електроенергията.

(104) Една заинтересована страна отбеляза, че повечето технологии за възобновяема енергия са били изобретени до началото 20-ти век, което прави подкрепата за тях по-малко обоснована от подкрепата за ядрената технология с оглед на тяхната степен на развитие.

(105) Няколко заинтересовани страни коментираха, че реакторите няма да бъдат пуснати в експлоатация поне до 2023 г., което няма да позволи на електроцентралата да се справи с предизвикателството за сигурност на доставките, изтъкнато от Обединеното кралство като обосновка за мерките.

(106) Една заинтересована страна коментира, че ядрената технология не предоставя сигурност на доставките, тъй като прави производството на електроенергия зависимо от вноса на делящи се ядрени материали. Друга страна коментира, че зависимостта от вносни горива следва да се намали, за да се подобри сигурността на доставките.

(107) Един отговорил коментира, че енергийната политика на правителството на Обединеното кралство е политически пристрастна и ограничава развитието на вятърни паркове на сушата и слънчеви електроцентрали.

(108) Няколко отговорили коментираха, че ядрената технология влошава сигурността на доставките, тъй като ѝ липсва гъвкавостта, необходима за балансиране на търсенето и предлагането в мрежата поради непланирани прекъсвания, намалени проценти на използване на капацитета или рутинна поддръжка. Ядрената енергия също така е свързана с непредвидими шокови ситуации, които изискват големи количества резерв, за разлика от неравномерното производство на вятърна електроенергия, което се описва като до голяма степен предварително предвидимо. И накрая, според същите отговорили ядрената енергия също така е и слабо средство за намаляване на емисиите, тъй като изследванията показват, че ядреният цикъл произвежда между 9 и 25 пъти повече СО2 отколкото вятърната енергия.

(109) Няколко отговорили отбелязаха, че приносът на ядрената технология за намаляването на въглеродните емисии не е съществен, което е констатирано въз основа на сравнителни статистически данни.

(110) Няколко заинтересовани страни отбелязаха, че мярката няма да доведе до енергийна сигурност, тъй като няма да замени излизащите от експлоатация мощности достатъчно бързо и ще зависи от наличните уранови запаси, които могат да се изчерпят.

(111) Няколко отговорили заявиха, че субсидиите ще доведат до ограничаване на други, по-иновативни и по-безвредни за околната среда производствени технологии, и че субсидиите не са обосновани и са несъвместими с принципа „замърсителят плаща“. Бъдещите поколения ще понесат разходите, произтичащи от дългосрочната мярка.

(112) Няколко отговорили пожелаха да подчертаят, че редица държави членки („ДЧ“), и по-специално Германия, Австрия, Ирландия, Италия и други, са против ядрената енергия, а други държави членки като Португалия, Дания, Естония или Гърция нямат атомни електроцентрали и следователно не може да има обща цел във връзка с ядрената енергия.

(113) Няколко отговорили отбелязаха, че технология, която се нуждае от субсидии за 60 години и е освободена от всички свързани с нея преки и непреки разходи, и която изисква 35-годишен гарантиран договор, не може да се разглежда като жизнеспособна.

(114) Една заинтересована страна заяви, че не съществува задоволителен начин да се отговори на необходимостта от погребване на радиоактивните отпадъци.

(115) Един отговорил заяви, че Обединеното кралство отдава прекомерно предпочитание на новите атомни електроцентрали, като пренебрегва многобройните несигурности във връзка с погребването на отпадъците и предоставя сигурност за инвеститорите.

(116) Няколко отговорили разкритикуваха оценката на риска, извършена от Обединеното кралство, като заявиха, че тя не е успяла да осмисли или отрази поредицата от извънпроектни неочаквани аварии, настъпили във Фукушима, и други големи ядрени аварии. Разкритикувани бяха и твърденията, че при възможно най-тежката предвидима авария/произшествие в HPC (включително терористично нападение), максималната скорост на освобождаване под формата на преодоляно задържане не би надвишавала 0,03 процента от активната зона на реактора на ден.

(117) Няколко отговорили отбелязаха, че не е ясно дали Обединеното кралство е взело предвид развитието на новите технологии, които подобряват гъвкавостта на енергийната мрежа (напр. динамично ценообразуване, договори за непрекъсваемо натоварване или ограничител на динамичното натоварване в промишлеността, обединяване на услуги и оптимизиране на търсенето от домакинствата).

(118) Един отговорил разкритикува значението, което Обединеното кралство отдава на производството на базова електроенергия, като се имат предвид промените, които настъпват в енергийния сектор, което ще постави под съмнение дали до средата на 20-те години 21-ви век базовото натоварване все още ще бъде със същото значение като сега. По-специално гъвкавостта на системата ще придобива все по-голямо значение.

(119) Няколко заинтересовани страни отбелязаха, че HPC няма да бъде първа по рода си електроцентрала, а по-скоро пета или шеста, като се имат предвид електроцентралите във Финландия и Франция, както и другите две, които са построени в Китай. Освен това във Финландия и Франция подобни реактори са били поръчани без предоставяне на държавна помощ.

(120) Една заинтересована страна заяви, че отрасълът за добиване на слънчева енергия ще има способността да предоставя ежегодно същото количество електроенергия, каквато се очаква да бъде произвеждана от HPC, и то на сравнима цена, както и че до 2020 г. или скоро след това офшорните вятърни инсталации биха могли да бъдат по-евтини от атомните електроцентрали.

(121) Една заинтересована страна заяви, че собствените данни на правителството на Обединеното кралство показват, че нова атомна електроцентрала не е необходима, противно на някои документи и изказвания, в които неправилно се твърди, че търсенето на електроенергия може да се удвои или дори утрои, независимо от собствените изследвания на правителството относно дългосрочното търсене на електроенергия и относно нуждите от капацитет до 2025 г.

3.4. ПОЛУЧЕНИ МНЕНИЯ ОТНОСНО ЦЕЛЕСЪОБРАЗНОСТТА И СТИМУЛИРАЩИЯ ЕФЕКТ НА МЕРКИТЕ

(122) Сред положителните отговори няколко отговорили отбелязаха, че ядрената енергетика може да има основен принос за производството на електроенергия, произведена при ниски въглеродни емисии, и може да спомогне за диверсификация на сектора за производство на електроенергия. Те също така отбелязаха, че въпреки че атомната електроцентрала не може да осигури целия допълнителен капацитет, необходим през следващите десетилетия в Обединеното кралство, тя вероятно ще има изключително важна роля, като замести излизащите от експлоатация ядрени мощности и отговори на бъдещото търсене.

(123) Няколко отговорили заявиха, че без намесата на правителството частните инвестиции биха били съсредоточени само върху проекти с краткосрочна възвръщаемост, което би направило невъзможни инвестициите в нови ядрени мощности.

(124) Един отговорил заяви, че без помощта операторите няма да имат стимул да инвестират в нови атомни електроцентрали, както и че успешното изпълнение на първия проект би намалило значително разходите за нови проекти. Освен това той заяви, че реакторите от трето поколение не могат да се сравняват със съществуващите електроцентрали и че без дългосрочен времеви хоризонт за ценовата стабилност наличието на частни инвестиции в ядрената енергетика би било невъзможно.

(125) Няколко отговорили заявиха, че програмата за изграждане на нови атомни електроцентрали на Обединеното кралство би довела до значителни ползи за заетостта в Обединеното кралство и в Европа.

(126) Няколко отговорили отбелязаха, че помощта ще даде възможност на високоспециализирана, квалифицирана работна сила да поддържа своите умения и да развие нови техники — нещо, което ще бъде от жизненоважно значение и за извеждане от експлоатация на работещите понастоящем ядрени реактори. Те също така коментираха положителното въздействие, което помощта би оказала върху операторите по веригата за доставки.

(127) Няколко отговорили посочиха, че дружествата в Обединеното кралство биха изразили силно предпочитание към разнообразния енергиен микс и че те биха предоставили подкрепа по-специално за ядрената, вятърната и водната енергия. Програмата на Обединеното кралство би създала по-стабилна инвестиционна среда за предприятията, и по-специално за големите потребители на електроенергия.

(128) Няколко отговорили отбелязаха, че предложеният механизъм, в сравнение със системата за зелени сертификати, която понастоящем се използва изключително за възобновяемите енергийни източници, има предимството, че ограничава свръхкомпенсацията.

(129) Няколко заинтересовани страни отбелязаха, че държавата има задължението да стимулира решенията на инвеститорите за диверсификация, тъй като либерализираните пазари не могат да включат ползите от сигурността на доставките за дадена държава членка.

(130) Една заинтересована страна разкритикува мнението на Комисията, че договорите за разлика премахват повечето пазарни рискове, тъй като преференциалните тарифи се използват широко в много държави членки за подпомагане на възобновяемите енергийни източници и няма основание за различно третиране на ядрената енергия.

(131) Няколко отговорили заявиха, че ядрената технология не е безопасна за околната среда, не е възобновяема, а изчерпаема, и също така би била изключително скъпа, независимо от факта, че е развита технология без ефект на натрупване на знания.

3.5. ПОЛУЧЕНИ МНЕНИЯ ОТНОСНО ПРОПОРЦИОНАЛНОСТТА НА МЕРКИТЕ

(132) Една заинтересована страна коментира, че механизмът за договора за разлика намалява риска, но все още излага NNBG на основен риск и предотвратява свръхкомпенсацията, тъй като плащанията се осъществяват само когато референтната цена е под цената на упражняване. Освен това схемата за разпределение на печалбата би ограничила свръхкомпенсацията и на NNBG няма да бъде гарантирано фиксирано ниво на приходи или печалби. Накрая, договорът за разлика би стабилизирал цените, което води до по-добра инвестиционна среда.

(133) Няколко заинтересовани страни заявиха, че цената на упражняване следва да се сравнява с тази на други технологии с ниски въглеродни емисии, а не с разходите на газови инсталации, като се имат предвид по-скоро бъдещите равнища на цените, а не настоящите.

(134) Няколко заинтересовани страни коментираха, че договорът за разлика за HPC ще е с продължителност 35 години, докато договорите за възобновяеми енергийни източници са с по-кратка продължителност и обикновено са за не повече от 15 години. Но атомната електроцентрала би работила в продължение на 60 години, докато възобновяемите инсталации — 20-25 години, което води до по-нисък процент на субсидията за периода на експлоатация. Договорът за разлика би предпазил Обединеното кралство от плащане на по-високи разходи за изграждане.

(135) Една заинтересована страна представи оценка на разходите, според която обхватът на разходите би намалял значително след първата електроцентрала — до 60—75 GBP за MWh до 2030 г. Освен това тя заяви, че цената на упражняване на мярката, за която е подадено уведомление, попада в обхвата, разгледан в нейния анализ, т.е. 85—100 GBP за MWh.

(136) Няколко заинтересовани страни посочиха, че само малък брой технологии, никоя от които не може да осигури значителни количества електроенергия в бъдеще, понастоящем се оценяват като по-евтини.

(137) Няколко заинтересовани страни отбелязаха, че когато се вземат предвид пълните системни разходи на възобновяемите енергийни източници, ядрената енергия би била много по-евтин вариант при цената на упражняване, за която е подадено уведомление от Обединеното кралство.

(138) Една заинтересована страна заяви, че приемането на решение на Комисията за изключване на ядрените проекти от използването на механизми от типа на договорите за разлика ще има значителни потенциални въздействия върху способността на Органа за извеждане от експлоатация на ядрени съоръжения (Nuclear Decommissioning Authority — NDA) да въведе решение за работа с плутоний за граждански цели в Обединеното кралство. Тя също така посочи, че тежестта за данъкоплатеца от разходите, свързани с отпадъците, е минимална/малко вероятна заради правителството на Обединеното кралство.

(139) Няколко отговорили коментираха, че инвестиционната помощ не се приспада от оперативната помощ.

(140) Един отговорил коментира, че всички споразумения, както и всички техни изменения, които оказват въздействие върху финансирането или практическите договорености относно извеждането от експлоатация, отпадъците и разходите за отработеното гориво и погребването, трябва да бъдат публично достояние и да бъдат достъпни за парламентарен контрол. Той също така коментира, че ключова информация за моделиране на цените не е била направена публично достояние.

(141) Няколко заинтересовани страни изразиха загриженост, че Обединеното кралство може би предоставя допълнителна помощ на NNBG, включително под формата на режим, който ограничава отговорността на ядрените оператори. Някои страни също така посочиха, че технологии, алтернативни на ядрената, ще изискват носенето на пълна отговорност, докато ядрената технология ще се ползва от режим на ограничена отговорност.

(142) Друг вид подпомагане, посочено като потенциално изключено от помощта, за която е подадено уведомление, ще бъде подценяването на разходите за управление и погребване на ядрените отпадъци съгласно договора за прехвърляне на отпадъци, сключването на който Обединеното кралство възнамерява да направи задължително за нови оператори на атомни електроцентрали. По подобен начин някои заинтересовани страни коментираха, че предполагаемата липса на пълно отчитане на разходите за извеждане от експлоатация ще наруши принципа „замърсителят плаща“.

(143) Един отговорил изрази загриженост по отношение на потенциални преразходи въз основа на опита с моделите на европейския реактор с вода под налягане („EPR“) във Финландия и Франция.

(144) Финансова подкрепа за съществуващите оператори на атомни електроцентрали в Обединеното кралство вече ще се предоставя чрез редица финансови инструменти, включително ограничения на отговорността, поемане на търговски рискове, субсидии за разходите за погребване на ядрени отпадъци и субсидии за разходи във връзка с антитероризма.

(145) Няколко заинтересовани страни коментираха, че помощта ще доведе до прехвърляне на икономическия риск от предприятието към данъкоплатците и зависимост, което ще увеличи цените на енергията за следващите 35 години.

(146) Няколко заинтересовани страни заявиха, че началната цена е твърде висока, като HPC е най-скъпата електроцентрала, строена някога. Случаите на нарушаване ще доведат до допълнителни разходи.

(147) Една заинтересована страна коментира, че оценката на пропорционалността не може да бъде убедителна, докато не е направено пълно уведомление за разпоредбите за разпределение на печалбата и разходите за възобновяване.

(148) Една заинтересована страна предположи, че началната цена ще бъде по-висока от тази, която Германия плаща за произвежданата от нея вятърна енергия от разположени на сушата генератори.

(149) Една заинтересована страна коментира, че би било справедливо да се приеме, че не е разумно да се очаква разходите за EPR да намалеят значително, ако за тях се предоставя подкрепа, както и че този реактор не може да бъде квалифициран като нова технология.

(150) Няколко заинтересовани страни заявиха, че някои нововъзникващи технологии за възобновяема енергия могат да се окажат много по-рентабилни от НРС, както и че в един от последните доклади на Carbon Connect (19) се предвижда, че възвръщаемостта за EDF и другите инвеститори в НРС ще бъде много по-висока, отколкото за други проекти, с очаквана възвръщаемост на собствения капитал около 19—21 %, по-висока от очакваната възвръщаемост на собствения капитал на финансираните с частен капитал проекти. Освен това, ако бъде взета предвид цената на пълната застраховка срещу ядрени аварии, икономическата обоснованост на ядрената енергия в сравнение с другите енергийни източници с ниски въглеродни емисии ще бъде значително по-слаба. И накрая, в един от последните доклади на създадения към Камарата на общините Комитет за публични сметки и извеждане от експлоатация на ядрени съоръжения на Обединеното кралство се посочват предшестващи ядрени разходи от над 2,5 млрд. GBP годишно, или 42 % от общия бюджет на Министерството на енергетиката и изменението на климата (DECC).

(151) Няколко заинтересовани страни заявиха, че е налице основателно съмнение за свръхкомпенсация.

(152) Една заинтересована страна изчисли, че ако цената на упражняване за 35 години се превърне в еквивалент на 15-годишна цена на упражняване, тя ще бъде приблизително 117 GBP за MWh през 2012 г. в реално изражение, или повече от 20 % по-висока от вятърни инсталации на сушата и 10—15 % по-висока от преобразуването на биомаса. Също така може да се приеме, че разходите за вятърни инсталации на сушата ще намаляват още повече до 2023 г. вследствие на по-голямото равнище на разгръщане, което прави разликата още по-осезателна.

(153) Няколко заинтересовани страни коментираха, че цените на алтернативните технологии, и по-специално на възобновяемите такива, най-вероятно ще в бъдеще ще намалеят и по този начин ще доведат до относителна свръхкомпенсация на проекта за НРС.

(154) Една заинтересована страна изрази мнението, че Обединеното кралство не би излязло на пазара в търсене на еквивалентен капацитет или производство за същия период от време. Във Франция и Финландия цените на произведената от атомни електроцентрали електроенергия са в интервала от 45 EUR за 50 MWh. Докладите на финансови анализатори сочат, че EDF ще постигне годишна вътрешна норма на възвръщаемост на собствения капитал между 25 и 35 %. Накрая, вследствие на договорите за разлика атомните електроцентрали по-лесно ще постигат референтната цена, отколкото това би било за възобновяемите енергийни източници, а комбинацията от долна граница за цената на въглерода и пазара за капацитет ще бъде в подкрепа на инвестициите в нова атомна електроцентрала.

3.6. ПОЛУЧЕНИ МНЕНИЯ ОТНОСНО ПОТЕНЦИАЛНО НАРУШАВАНЕ НА КОНКУРЕНЦИЯТА И ТЪРГОВИЯТА МЕЖДУ ДЪРЖАВИТЕ ЧЛЕНКИ

(155) Сред положителните отговори няколко заинтересовани страни заявиха, че тази мярка няма да доведе до значими последици за конкуренцията или търговията между държавите членки, тъй като не би се отразила значително върху благосъстоянието на потребителите и не би довела до по-високи цени на дребно. Освен това NNBG ще бъде изложена на пазарни сили и стимули за конкуренция на пазара за търговия на електроенергия на едро.

(156) Няколко заинтересовани страни заявиха, че следва да се създадат равнопоставени условия за всички технологии с ниски въглеродни емисии и следователно субсидиите за нови атомни електроцентрали биха били в съответствие с настоящите политики за предоставяне на подкрепа на възобновяемите енергийни източници. Няколко страни заявиха, че технологичният неутралитет следва да се запази и следователно не следва да има дискриминация срещу ядрената технология.

(157) Няколко заинтересовани страни отбелязаха, че мерките няма да могат да изместят инвестициите във възобновяеми енергийни източници, тъй като те също се подпомагат чрез договори за разлика. Някои страни също така заявиха, че напротив, помощта ще действа като катализатор за нови инвестиции в технологии за производство на енергия.

(158) Една заинтересована страна отбеляза, че се очаква НРС да има инсталирана мощност над 3 GW, докато пазарът на Обединеното кралство като цяло скоро ще достигне 80 GW. В този контекст предизвиканото от помощта нарушаване на пазара няма да бъде значително (напр. 4 %).

(159) Няколко заинтересовани страни отбелязаха, че печалбите от алтернативи на новата атомна електроцентрала не биха могли да предоставят достатъчно високо ниво на използване на капацитета, за да се считат за осъществима възможност. По-специално печалбите като отговор на търсенето не могат да се считат за сигурни, енергийната ефективност ще изисква допълнителни политики и взаимосвързаността ще има ключов принос за ефективно използване на ресурсите, но основните пречки за това ще бъдат политически и регулаторни.

(160) Няколко отговорили заявиха, че мерките ще нарушат конкуренцията. Това ще стане чрез изместване на алтернативните технологии, и по-специално чрез дискриминиране или изместване на инвестициите във възобновяеми технологии. Освен това ще бъде налице и нарушаване на търговията на вътрешния пазар, тъй като вносителите няма да бъдат в състояние да се конкурират със субсидираната цена на ядрената енергия, което ще доведе до изкуствено предизвикани излишъци в другите държави членки.

(161) Един отговорил изтъкна, че помощта ще наруши конкуренцията между съществуващите атомни електоцентрали и новите атомни електроцентрали, като последните получават оперативна помощ, докато първите — не. Друга заинтересована страна коментира, че е необходимо да се запази технологичният неутралитет и следователно ядрената енергия не следва да бъде дискриминирана.

(162) Една заинтересована страна отбеляза, че е по-вероятно субсидиите за електроенергия от атомни електроцентрали да намалят размера на наличния пазар на технологии за възобновяема енергия, на който участват, и да увеличат трудностите при изграждането на нови производствени мощности за производство на възобновяема енергия в целия ЕС.

(163) Една заинтересована страна разкритикува експертното проучване на проф. Green и д-р Staffell, по-специално защото тяхната методология би била нецелесъобразна за извършването на анализи на благосъстоянието или оценки на нарушаването; техните предположения биха били нецелесъобразни за справяне с наличните неефективности на финансовите пазари; поемането на външна средна претеглена цена на капитала (WACC) не би било оправдано; и проучването би игнорирало придобиването на нови знания, външните последици, свързани с емисиите на въглерод, разнообразяването на доставките и пазарната сила.

(164) Една заинтересована страна коментира, че помощта ще доведе до дисбаланс между пълния размер на разходите за други енергийни технологии и за ядрени технологии в ущърб на потребителите, както и до значително по-големи данъци. Освен това EDF ще заеме господстващо положение на енергийния пазар в Обединеното кралство, и по-специално ако се предостави удължаване на икономическия жизнен цикъл на съществуващите атомни електроцентрали.

(165) Една заинтересована страна твърдеше, че плащането на разлики по договорите за разлика чрез измерване на производството може да доведе до нарушаване на пазара, тъй като производителите на електроенергия биха могли да продават електроенергия дори на отрицателни цени и да разчитат на договорите за разлика, за да спечелят положителни приходи.

(166) Една заинтересована страна заяви, че мащабът на помощта ще засегне инвестициите в бъдещи междусистемни връзки, включително междусистемните връзки между Шотландия и Исландия (електроенергия от геотермални електроцентрали) и между Англия и скандинавските страни (електроенергия от геотермални, вятърни, приливни електроцентрали).

3.7. ПОЛУЧЕНИ МНЕНИЯ ОТНОСНО КРЕДИТНАТА ГАРАНЦИЯ

(167) Няколко отговорили коментираха, че наличието на свръхкомпенсация не може да бъде изключено, като се има предвид, че пакетът от мерки за помощ включва кредитна гаранция в допълнение към договора за разлика.

3.8. ДРУГИ ПОЛУЧЕНИ МНЕНИЯ

(168) Няколко отговорили се позоваха на дивите прасета, при които през март 2013 г. — 27 години след аварията в Чернобил — все още се наблюдава наличие на висока доза радиация в техния организъм. Няколко отговорили поискаха да бъде проведена втора консултация, след като мярката, за която е подадено уведомление, бъде финализирана.

(169) Няколко отговорили посочиха, че в предизборната си програма правителството на Обединеното кралство е обещало, че няма да се предоставя публична субсидия за атомни електроцентрали.

(170) Една заинтересована страна отбеляза, че Обединеното кралство ще продължи да разчита на това, което нарича успешно приключване на процесите във връзка със строителството на нов обект, но при изготвянето на плановете и определянето на разходите за него ще пренебрегне сериозните несигурности около проучването на терена, изграждането и експлоатацията на геоложко съоръжение за погребване на отпадъци. Освен това тази заинтересована страна разкритикува настоящите предложения на Обединеното кралство за управление и погребване на ядрени отпадъци.

4. МНЕНИЯ, ПОЛУЧЕНИ ОТ ОБЕДИНЕНОТО КРАЛСТВО

(171) Обединеното кралство изпрати своя отговор на решението за откриване на 31 януари 2014 г. Отговорът на Обединеното кралство съдържаше няколко анализа, включително следните: a) моделиране от DECC и анализ на съпоставителни сценарии; б) доклад на Oxera относно неефективностите на пазара, пропорционалността и потенциалното нарушаване на конкуренцията; в) проучване на Pöyry относно потенциалното нарушаване на вътрешния пазар и алтернативите на новата атомна електроцентрала; г) доклад на Redpoint за развитието на електроенергийния сектор в Обединеното кралство; д) описание на процеса на определяне и проверка на разходите, с участието на KPMG и LeighFisher; е) доклад на KPMG относно потенциалното нарушаване на конкуренцията; ж) сравнителен анализ на нормите на възвръщаемост.

(172) В своя отговор Обединеното кралство в общи линии повтаря същата позиция, която е изложило в уведомлението. По-специално новата атомна електроцентрала ще бъде важна част от енергийния микс на Обединеното кралство и ще спомогне за постигането на сигурни и разнообразни доставки на електроенергия, произведена при ниски въглеродни емисии на достъпна цена.

(173) Доводите на Обединеното кралство ще бъдат подробно описани по-долу.

4.1. ПОЛУЧЕНИ МНЕНИЯ ОТНОСНО НАЛИЧИЕТО НА ДЪРЖАВНА ПОМОЩ И УОИИ

(174) Обединеното кралство поддържа становището, че мярката, за която е подадено уведомление, не представлява помощ по отношение на ДЗР съгласно критериите от делото Altmark и по отношение на гаранцията съгласно Известието относно гаранциите (20). Като алтернатива Обединеното кралство продължи да счита, че помощта ще бъде съвместима съгласно рамката за УОИИ (21). Ако това не се окаже така, помощта ще бъде съвместима с член 107, параграф 3, буква в) от ДФЕС.

(175) Що се отнася до първото условие от делото Altmark, т.е. наличието на услуга от общ икономически интерес („УОИИ“), органите на Обединеното кралство твърдят, че изграждането на HPC в рамките на определен времеви график и нейното функциониране в рамките на договор за разлика представлява УОИИ за постигане на цели от общ интерес на правителството на Обединеното кралство.

(176) Органите на Обединеното кралство правят разяснение на определението за УОИИ. Според твърденията УОИИ се изразява в гарантиране на инвестициите в нови ядрени производствени мощности, които да бъдат доставени в определен срок. Според сведенията никой частен инвеститор, осъществяващ дейност при настоящите пазарни условия, не би инвестирал в нова атомна електроцентрала в рамките на срока, определен в договора за разлика. Органите на Обединеното кралство твърдят, че се наблюдават значими неефективности на пазара по отношение на изграждането на нова атомна електроцентрала, които оправдават определянето на УОИИ.

(177) Според органите на Обединеното кралство в Директивата за електроенергията (22) се отчита, че съгласно член 3, параграф 2 при задълженията за извършване на обществена услуга могат да се вземат предвид необходимостта от осигуряване на капацитет на дългосрочна основа, за да се гарантира сигурност на доставките. Твърди се, че няма причина тази основа да се ограничава до задължения за извършване на обществена услуга във връзка с осигуряването на резервни производствени мощности. Твърди се, че НРС ще допринесе за дългосрочното планиране на сигурността на доставките на Обединеното кралство чрез осигуряване на значителни производствени мощности в дългосрочен план съгласно предвиденото в член 3, параграф 2 от Директивата за електроенергията, а именно за срок от 35 години, когато плащанията за разлика ще бъдат изплатени в рамките на договора за разлика. Фактът, че присъединяването към мрежата на НРС може би няма да бъде достатъчно бързо, за да се справи с потенциално ниските нива на капацитет преди 2020 г., няма да бъде определящо в дългосрочен план за разлика от краткосрочната насоченост на целта от общ интерес. Твърди се, че фактът, че Обединеното кралство може да има ограничения в капацитета преди атомната електроцентрала HPC да започне да функционира, не подкопава обосновката на проекта. Освен това, без допълнителна намеса Обединеното кралство ще продължи да има ограничен капацитет до 20-те години на 21-ви век и след това и ще му се наложи да проектира енергиен микс, който трайно да се справи с тези предизвикателства.

(178) Твърди се, че като допринася съществено за сигурността на доставките на електроенергия, произведена при ниски въглеродни емисии, на Обединеното кралство в дългосрочен план, инвестицията в нова ядрена производствена мощност, която да бъде изградена и управлявана в рамките на определен срок и експлоатирана в рамките на ДЗР, е насочена към постигане на общ или обществен интерес, който може да бъде определен като УОИИ. Според правителството на Обединеното кралство нов базов капацитет, и по-специално ядрени проекти, няма да могат да се реализират от предприятия, функциониращи при нормални пазарни условия, в срок, достатъчен за постигане на целите от общ интерес на Обединеното кралство.

(179) Органите на Обединеното кралство посочват, че договорът за разлика следва да се разглежда като налагане на специални задължения на NNBG за извършване на обществена услуга. Точното определяне и задължителният характер на задължението за извършване на обществена услуга в рамките на УОИИ е резултат от съчетаването на строги клаузи, целящи да гарантират, че NNBG ще спази посочения срок, както и факта, че след като изграждането започне, за NNBG няма да има „изход“ с оглед на изключително високите невъзвръщаеми разходи, които ще понесе.

(180) Що се отнася до второто условие от делото Altmark, органите на Обединеното кралство твърдят, че параметрите за изчисляване на референтна цена и потенциалните корекции спрямо цената на упражняване са били договорени по принцип и ще бъдат заложени в договора за разлика по обективен и прозрачен начин преди влизането му в сила.

(181) Що се отнася до третото условие от делото Altmark, органите на Обединеното кралство твърдят, че съгласно съдебната практика и с оглед на правото на преценка, с което се ползва дадена държава членка при определянето на задача за УОИИ и условията за нейното изпълнение, обхватът на контрол от страна на Комисията по отношение на необходимостта и пропорционалността на компенсацията за целите на третото условие от делото Altmark е ограничен до контрол в случай на очевидна грешка (23). Органите на Обединеното кралство считат, че мярката е пропорционална и че механизмът на договор за разлика автоматично намалява нивото на държавна подкрепа, тъй като плащането на разликата се извършва само когато пазарната референтна цена е под цената на упражняване, а когато пазарната референтна цена е над цената на упражняване се извършва възстановяване на плащането. Договорът за разлика ще съдържа редица предпазни мерки срещу свръхкомпенсация.

(182) Що се отнася до четвъртото условие от делото Altmark, органите на Обединеното кралство считат, че този критерий има за цел да гарантира, че предоставената компенсация за предоставянето на УОИИ съответства на това, което би представлявало обичайно пазарно възнаграждение за такава услуга. Предполага се, че в разглеждания случай липсата на съществуващ подходящ референтен показател не следва да прави четвъртото условие от делото Altmark невъзможно за прилагане. Комисията следва да оцени предполагаемото наличие на предимство чрез позоваването на обективни и проверими елементи, които са налични в конкретния случай. Органите на Обединеното кралство считат, че работата по определянето и проверката на разходите, извършена от външни консултанти, за да се гарантира, че оценките на разходите на NNBG за предоставянето на УОИИ са обосновани, следва да е достатъчна, за да се счете, че е изпълнено четвъртото условие от делото Altmark.

(183) По отношение на кредитната гаранция становището на органите на Обединеното кралство е, че тя няма да предостави предимство на дадено предприятие, тъй като ще се предлага при търговски условия в съответствие с принципа на инвеститор в условията на пазарна икономика („ПИУПИ“). Правителството на Обединеното кралство счита, че кредитната гаранция и условията на договора за разлика служат за различни цели. Целта на договора за разлика ще бъде да се осигури дългосрочно договорно споразумение за намаляване на несигурността на пазарните цени на едро, зависещи от резултатите на съответния базов актив. Кредитната гаранция, както и търговските кредитни гаранции от финансови застрахователи, ще улеснят по-широкия достъп до пазарите на дългосрочен дългов капитал. Ценообразуването и одобряването на кредитната гаранция зависят изключително много от риска в рамките на целия съответен проект, включително от условията на договора за разлика. Обратното обаче не би било вярно: наличието на гаранция преразпределя рисковия профил между инвеститорите в дългови инструменти и гаранта вместо да променя рисковия профил на проекта. Правителството на Обединеното кралство не счита, че участващото в проекта дружество ще получи допълнителна подкрепа в резултат на комбинацията от ДЗР и кредитна гаранция.

(184) Що се отнася до споразумението с министъра за компенсация за спиране по политически съображения, Обединеното кралство твърди, че всички договори за разлика ще включват разпоредби за обезщетение на инвеститорите при „квалифициран случай на спиране“, например промяна в закона, която спира за постоянно цялото съоръжение (в зависимост от технологията) или при отказ на правителството на Обединеното кралство да даде съгласие за повторно пускане на съоръжението след определен период от време след спирането. Прякото споразумение между министъра и инвеститорите в NNBG е допълнително и отделно споразумение, предназначено да служи като предпазен механизъм по отношение на разпоредбите за квалифициран случай на спиране. Със споразумението се гарантира, че ако след спиране по политически съображения контрагентът не е в състояние да плаща компенсации на инвеститорите в NNBG, министърът ще изплати договорената компенсация на инвеститорите. В споразумението не се предвиждат допълнителни компенсаторни плащания за NNBG или неговите инвеститори.

(185) Органите на Обединеното кралство освен това твърдят, че споразумението е било необходимо, тъй като ядрената енергия носи специални рискове по отношение на спирането по политически съображения.

(186) Органите на Обединеното кралство твърдят, че нямат намерение всяко споразумение за договор за разлика да бъде придружавано от споразумение с министъра, тъй като това трябва да бъде разглеждано на конкретна основа за всеки проект. Все пак те заявяват, че това е възможно, ако обосновката за пряко договаряне може да се приложи за други проекти, включително и за други технологии — специално където те са особено големи, спорни; и/или има подобни договорености, свързани с извеждането от експлоатация.

(187) Според органите на Обединеното кралство компенсационните плащания ще бъдат ефективно предназначени за връщане на инвеститорите в NNBG в първоначалната им позиция и не следва да се разглеждат като държавна помощ.

(188) Органите на Обединеното кралство твърдят още, че ако мярката наистина включва държавна помощ, тя би била съвместима с вътрешния пазар съгласно рамката за УОИИ.

(189) Твърди се, че инвестицията в нова ядрена производствена мощност, която трябва да бъде изградена и управлявана в определен срок, както и в нейната експлоатация в рамките на инвестиционния договор за 35-годишен период на плащане за разликата, представлява УОИИ. Освен това договореностите за ДЗР притежават необходимите елементи на акт за възлагане и са определени съответните задължения за извършване на обществена услуга и равнищата на компенсация.

(190) Твърди се, че след като 35-годишният период на възлагане (който представлява периода на плащане за разлика) е по-кратък от пълния срок на амортизация на HPC, който е 60 години, продължителността на периода на възлагане е оправдана с оглед на въпросната УОИИ.

(191) Що се отнася до изискванията за възлагане на обществени поръчки, правителството на Обединеното кралство твърди, че Комисията трябва да приеме редовността на процедурата на подбор и договаряне, освен ако разследването покаже, че процедурата е била опорочена. Обединеното кралство счита, че правилата за възлагане на обществени поръчки в Директива 2004/17/ЕО на Европейския парламент и на Съвета (24) или Директива 2004/18/ЕО на Европейския парламент и на Съвета (25) за възлагане на обществени поръчки за строителство, услуги и доставки не биха били приложими за въпросната мярка, тъй като тя не включва обществени поръчки за доставки, строителни работи или услуги в полза на правителството на Обединеното кралство или който и да било държавен орган по смисъла на тези директиви. Твърди се, че по същите причини правителството на Обединеното кралство счита, че член 8 от Директивата за електроенергията не би бил приложим за мярката, за която е подадено уведомление. Независимо от това органите на Обединеното кралство твърдят, че процедурите, следвани до момента от правителството на Обединеното кралство при определянето на подходящи инвеститори в рамките на програмата за реформа на електроенергийния пазар (EMR), се основават на ясна, прозрачна и недискриминационна рамка, еквивалентна на тръжна процедура по отношение на прозрачността и недопускането на дискриминация. Освен това се твърди, че подробните условия за договор като този за HPC трябва да се договарят индивидуално с цел да отразят характеристиките на конкретната инвестиция.

(192) Що се отнася до дискриминацията, според сведенията, ако правителството на Обединеното кралство беше възложило същата УОИИ за нова ядрена мощност за производство на електроенергия на друго предприятие, това би гарантирало, че ще се използва една и съща методология за изчисляване на референтна цена и цената на упражняване. Обаче точните условия на всеки договор за инвестиция може да са различни поради уникалните характеристики на продукта. Независимо от това такива възможни варианти ще бъдат обективно обосновани и не биха представлявали дискриминация.

(193) По отношение на изискванията, свързани с компенсацията, органите на Обединеното кралство твърдят, че цената на упражняване е изчислена въз основа на прогнозните разходи на NNBG за изграждане и експлоатация, включително и негарантирана разумна печалба, като разходите на NNBG подлежат на обосноваване и проверка от независим източник.

(194) Органите на Обединеното кралство считат, че няма да са необходими допълнителни изисквания по отношение на мярката, тъй като тя не попада в никой от случаите, предвидени от рамката за УОИИ, и се предполага, че няма основания да се заключи, че мярката ще доведе до сериозни нарушения на конкуренцията на вътрешния пазар или ще повлияе на търговията между държавите членки до такава степен. Според сведенията подобни услуги не се предоставят в конкуренция с УОИИ, нито в близко бъдеще се очаква да бъдат предоставяни от частния сектор. Твърди се, че Комисията е признала в по-ранно решение, че публичната помощ в полза на електроенергийния сектор в географски изолирана държава (Ирландия), с ограничено междусистемно свързване с други енергийни мрежи, има ограничено въздействие върху търговията и не е в противоречие с интересите на Общността (26). Предполага се, че същото се отнася за електроенергийния сектор на Обединеното кралство.

(195) Допълнителни коментари в представеното от органите на Обединеното кралство мнение: i) органите на Обединеното кралство посочват ясно в няколко части на представеното от тях мнение, че целта на мярката е да стимулира или привлече инвестициите в производство с ниски въглеродни емисии, по-специално в нова атомна електроцентрала; ii) договорът за разлика за HPC е изготвен с цел да позволи пречките пред проекта да бъдат преодолени възможно най-ефективно, включително чрез известна защита срещу определени рискове, най-вече тези, свързани с несигурността около бъдещите цени на електроенергията; iii) има много начини, по които разходите на NNBG могат да са по-високи от очакваното или приходите могат да бъдат по-ниски от очакваното (например ако не се постигнат планираните равнища на производство или ако реализираните цени за продажба на електроенергия са по-ниски от пазарната референтна цена); iv) NNBG ще може свободно да продава електроенергията си на пазара или при договорени в момента условия, или на основата на договор. Няма изискване NNBG да продава само на спот пазара.

4.2. ПОЛУЧЕНИ МНЕНИЯ ОТНОСНО ЦЕЛИТЕ ОТ ОБЩ ИНТЕРЕС

(196) Обединеното кралство твърди, че се стреми към постигането на общите цели на ЕС за намаляване на въглеродните емисии, сигурност на доставките и разнообразие на доставките при най-ниски цени и че то е изправено, както и другите държави членки, пред предизвикателството да постигне тези цели.

(197) Обединеното кралство отбелязва, че енергийната ефективност, отговорът от страна на търсенето, междусистемните връзки и подобреното функциониране на балансиращите пазари са важни, но не могат самостоятелно да постигнат тези цели независимо от факта, че са въведени. В същото време Обединеното кралство твърди, че компетентността за определяне на енергийния микс принадлежи на държавите членки и че то е решило, че ядрената енергия следва да бъде част от неговия енергиен микс.

(198) Ядрената енергия ще спомогне да се постигне намаляване на въглеродните емисии, тъй като тя представлява технология с ниски въглеродни емисии, а оценката на Обединеното кралство показва, че тя е част от икономически най-ефективния път да се постигне намаляване на въглеродните емисии заедно с възобновяемите енергийни източници и електроцентралите, оборудвани със система за улавяне и съхранение на въглероден диоксид (CCS).

(199) Да се разчита само на други технологии би било рисковано. По-специално Обединеното кралство е изчислило, че при отсъствие на атомната електроцентрала то би имало нужда от 14 GW мощност от вятърна инсталация на сушата, 11 GW мощност от офшорна вятърна инсталация или 5 GW мощност от газотурбинни инсталации с комбиниран цикъл (27) в допълнение към съществуващия или планиран капацитет, за да задоволи търсенето в същия срок.

(200) Обединеното кралство също така счита, че за наличието на надеждна и балансирана електроенергийна система е необходим разнообразен производствен микс.

(201) И накрая, Обединеното кралство заявява, че неговата политика в областта на ядрената енергетика е в съответствие със стремежа за постигане на цел от общ интерес съгласно Договора за Евратом.

4.3. ПОЛУЧЕНИ МНЕНИЯ ОТНОСНО НЕЕФЕКТИВНОСТИТЕ НА ПАЗАРА И НЕОБХОДИМОСТТА ОТ ДЪРЖАВНА НАМЕСА

(202) Обединеното кралство твърди, че е налице комбинация от неефективности на пазара, които засягат производството на електроенергия, и по-специално производството при ниско ниво на въглеродни емисии и в частност производството на ядрена енергия.

(203) Обединеното кралство по-специално изтъква следните неефективности на пазара, които биха били характерни за пазара на електроенергия като цяло: а) външни последици, свързани с емисиите на остатъчен въглерод. Настоящите политики (включително схемата за търговия с емисии („СТЕ“) поради ниското ниво на цената на допустимите въглеродни емисии) няма да обезпечат достатъчно дългосрочна сигурност или достатъчно убедителни ценови сигнали за пълно включване на отрицателните външни последици, които характеризират производството на електроенергия (т.е. едновременното производство на въглеродни емисии), като по този начин ще се възпрепятства улесняването на нови инвестиции в ядрената енергетика; б) положителни външни последици, които водят до недостатъчно обезпечаване на сигурност и разнообразие на доставките от страна на пазара. Наличието на електроенергия ще има характеристики на обществено благо, което води до неправилно ценообразуване във връзка с недостига и в крайна сметка — до „липсващи пари“, т.е. до недостатъчно обезпечаване на производството и сигурността на доставките. Това е така, тъй като инвестиционните решения на частните инвеститори в сектора на производството на електроенергия не отчитат нито социалната цена на евентуални прекъсвания на електричеството, нито влиянието на наличността на производството върху мрежата и върху други потребители на мрежата, поради което рисковете и ползите от отделните технологии няма да бъдат приведени в съответствие със социалния оптимум, като природният газ естествено ще бъде ограничен с условия, а всички други технологии ще бъдат санкционирани и това в крайна сметка ще доведе до по-ограничено разнообразие на доставките; в) недостатъчни стимули за постигане на ползите от извличането на поуки при внедряването на нови и все още неутвърдени технологии. Това ще доведе до недостатъчно осигуряване на инвестиции в първи по рода си съоръжения и нови технологии; и г) неефективности на финансовите пазари, които ограничават наличните средства за проекти за енергийна инфраструктура. Няма да е налично проектно финансиране за производството на ядрена енергия, тъй като пазарите за прехвърляне на риска ще бъдат незавършени и няма да съществуват инструменти за хеджиране срещу тези рискове. Дългосрочните договори за доставка на електроенергия ще бъдат за по-кратки времеви хоризонти в сравнение с нивата на инвестициите, а нестабилността на цените ще бъде твърде голяма и прогнозите за цените в дългосрочен план ще се характеризират с висока степен на несигурност.

(204) Обединеното кралство също така твърди, че съществуват някои допълнителни неефективности на пазара специално по отношение на ядрената енергия и те утежняват пречките пред инвестициите в тази технология: д) излагането на политически риск; и е) нехеджираното излагане на риск във връзка с цената на електроенергията, което е по-неблагоприятен вариант на неефективностите на пазара в по-широк смисъл, разгледани в буква г) по-горе, дължащи се на изключително високите нива на инвестициите, необходими за производството на ядрена енергия.

(205) Обединеното кралство отбелязва, че тези неефективности на пазара не са чисто теоретични, както ще бъде доказано от факта, че след либерализацията на пазара в Обединеното кралство липсват инвестиции в нови атомни електроцентрали.

(206) Обединеното кралство твърди, че моделирането, посочено в решението за откриване, и по-специално в прогнозите на Redpoint и Министерството на енергетиката и изменението на климата на Обединеното кралство („DECC“), където се посочва, че новата атомна електроцентрала ще влезе в експлоатация до 2027 или 2030 г., не е надеждно.

(207) Обединеното кралство е актуализирало моделирането с обновени данни, според които новата атомна електроцентрала ще бъде готова за търговска експлоатация най-рано през 2032 г. и вероятно не преди 2050 г. Обединеното кралство подчертава, че моделирането по необходимост опростява реалността и не могат да се вземат предвид всички рискове и несигурности, пред които са изправени инвеститорите в реална обстановка.

(208) Обединеното кралство заключава, че да се разчита единствено на пазарните сили би означавало да се поеме риска от отлагане с няколко години на приноса на една нова атомна електроцентрала за постигане на целите на Обединеното кралство, при това на потенциално по-висока цена. Дори кратки закъснения с три до четири години биха довели до загуба на благосъстояние, която Обединеното кралство оценява на стойност до 30 млрд. GBP.

(209) И накрая, Обединеното кралство оспорва твърдението, че други проекти на подобни пазари ще бъдат приведени в действие без някакво ниво на държавна намеса или подкрепа.

4.4. ПОЛУЧЕНИ МНЕНИЯ ОТНОСНО ЦЕЛЕСЪОБРАЗНОСТТА И СТИМУЛИРАЩИЯ ЕФЕКТ НА МЕРКИТЕ

(210) В отговора си на решението за откриване Обединеното кралство поддържа становището си, че ДЗР е най-подходящият инструмент за привличане на инвестиции в ново производство с ниски въглеродни емисии, и по-специално в нова атомна електроцентрала.

(211) ДЗР ще премахне невъзможността за ефективно поделяне или прехвърляне на риска от нестабилност на цените поради незавършените пазари за прехвърляне на риска и липсата на адекватни пазарни инструменти за хеджиране. ДЗР биха смекчили последиците от риска от нехеджирана нестабилност на цените на едро, като ограничат несигурността по отношение на продажната цена на произведената електроенергия, която ще получи NNBG. По този начин ДЗР дава увереност, че след инвестицията ще се реализира приемливо ниво на възвръщаемост.

(212) Обединеното кралство отбелязва, че с ДЗР очертаните неефективности на пазара ще бъдат преодолени на по-ниска цена за потребителите в сравнение с алтернативни механизми, като например стандартни преференциални премии, тъй като ДЗР определят таван на ценовите нива и по този начин се намалява държавното подпомагане, когато цените на едро са по-високи от цената на упражняване. Докато при режим на фиксирана преференциална премия ще се заплаща една и съща сума за всяка единица електроенергия, независимо от нивото на цените на едро, ДЗР ще ограничат последиците от риска от свръхкомпенсиране при сценарии с високи цени на едро.

(213) Обединеното кралство също така подчертава, че ДЗР ще бъде пазарен инструмент, като се има предвид, че той задължава получателя на помощта да продава на пазара на преобладаващите цени на едро. Следователно ДЗР ще запази търговските стимули за NNBG да продава електроенергията си в съответствие с обичайното функциониране на пазарна. По-специално, ако NNBG би се отклонило от РЦ, например като продава електроенергия на цена, по-ниска от РЦ, то би намалило приходите си, тъй като плащането на разликата ще се изчислява въз основа на РЦ. Получателите на помощта все пак ще бъдат изложени на някаква степен на конкурентен натиск от останалите участници на пазара.

(214) Правителството на Обединеното кралство също така поддържа становището, че съчетанието от ДЗР и кредитна гаранция е правилният инструмент.

(215) По мнение на Обединеното кралство кредитната гаранция сама по себе си няма да намали несигурността на инвеститорите относно бъдещите цени на едро, което според Обединеното кралство ще доведе до необходимостта от по-високи нива на подпомагане, а оттам и до по-високи разходи за потребителите. Кредитната гаранция ще бъде насочена към справяне с трудностите при привличането на заемен капитал на капиталовите пазари в съществените размери, които са необходими за инвестиции в нова атомна електроцентрала.

(216) Кредитната гаранция няма да предлага допълнителна защита за притежателите на собствен капитал от рисковете по проекта в сравнение с това, което вероятно ще предлага пазарът, следователно тя не отговаря на необходимостта от намиране на инвеститори в капитал. Инвеститорите няма да имат готовност да се ангажират с много големи суми пари под формата на собствен или условен капитал без сигурност на приходите, каквато предвижда ДЗР.

(217) И накрая, Обединеното кралство отбелязва, че проектът за НРС е бил единственият ядрен проект в Обединеното кралство на подходящ етап за обсъждане, следователно организирането на истински конкурентен процес не би било практически осъществимо.

4.5. ПОЛУЧЕНИ МНЕНИЯ ОТНОСНО ПРОПОРЦИОНАЛНОСТТА НА МЕРКИТЕ

(218) В отговора си Обединеното кралство поддържа становището, че цената на упражняване (ЦУ) е заложена на най-ниското възможно ниво за стимулиране на търсените инвестиции и въз основа на стриктен процес на установяване и проверка на разходите, оценка на нивото на възвръщаемост, което инвеститорите разумно могат да търсят по отношение на проекта за НРС, и на кръг от сложни преговори с EDF.

(219) Обединеното кралство твърди, че по силата на ДЗР съществени рискове остават за сметка на инвеститорите в HPC, по-специално рисковете, свързани с разходите за строителство, но също и някои оперативни рискове и рискът, свързан с обемите на наличността. Инвеститорите ще понесат риска от разходите за строителство, свързан с преразходи и закъснения, тъй като изплащането на възнаграждението по ДЗР ще започне едва когато електроенергията се продава, т.е. когато електроцентралата е в експлоатация. Ако NNBG не построи електроцентралата в рамките на предварително определените пускови срокове, то ще поеме и риска от съкращаване на срока на договора за разлика, който се изчислява от тази дата. Ако строителството не бъде завършено до окончателния срок, Обединеното кралство ще има право да прекрати едностранно ДЗР.

(220) Освен това при кредитна гаранция от инвеститорите все пак ще се изисква значителен принос на дялово участие в проекта, както и покриване на преразходите, като по отношение на такива рискове собственият капитал остава незащитен от гаранцията.

(221) Равнището на цената на упражняване ще се изчислява въз основа на очакваните разходи на NNBG за проекта, като се предвижда разумна печалба. При все това Обединеното кралство твърди, че разходите могат да бъдат по-високи или приходите — по-ниски от очакваното, което би изложило NNBG на рискове във връзка с печалбата.

(222) Обединеното кралство отбелязва, че ДЗР предвижда защита от свръхкомпенсация с оглед на факта, че когато пазарните цени на едро са по-високи от цената на упражняване, производителите ще извършват плащане към доставчиците. Обединеното кралство обръща внимание и на допълнителните предпазни мерки срещу свръхкомпенсацията под формата на разпределение на печалбата от строителство и капиталовата печалба, които ще гарантират, че всеки ръст за NNBG ще бъде поделен с доставчиците и в крайна сметка и с потребителите, като същевременно остават достатъчно стимули за NNBG, за да се стреми да реализира такъв ръст. Всеки спад обаче ще се поема единствено от NNBG.

(223) Обединеното кралство твърди, че бъдещи корекции в цената на упражняване, например такива след квалифицирани промени в законодателството и възможности за преразглеждане на оперативните разходи, ще се прилагат само при ограничени и предварително определени обстоятелства и се отнасят до избрани разходи. Възможностите за преразглеждане на оперативните разходи също ще действат като ограничение на свръхкомпенсацията, тъй като цената на упражняване ще бъде коригирана в посока надолу, ако тези разходи се окажат по-ниски от разчетените.

(224) Обединеното кралство потвърждава становището си, че гаранцията ще бъде предоставена при пазарни условия, поради което тя няма да включва държавна помощ.

4.6. ПОЛУЧЕНИ МНЕНИЯ ОТНОСНО ПОТЕНЦИАЛА ЗА НАРУШАВАНЕ НА КОНКУРЕНЦИЯТА И ТЪРГОВИЯТА МЕЖДУ ДЪРЖАВИТЕ ЧЛЕНКИ

(225) Обединеното кралство твърди, че ДЗР не оказва съществено въздействие върху конкуренцията и търговията между държавите членки и в подкрепа на твърдението си е предоставило доклади от KPMG, Oxera и Pöyry.

(226) Инструментът ДЗР ще сведе до минимум нарушаването на конкуренцията между производителите чрез запазване на излагането на NNBG на пазарните сили и на стимулите да се конкурира на пазара на електроенергия на едро. NNBG няма да бъде защитено с гаранции за постигане на РЦ и ще трябва да продава своята продукция в конкуренция за постигане на най-добрата възможна цена, като разполага със същите стимули като останалите участници на пазара.

(227) Обединеното кралство твърди, че ДЗР не води до съществено нарушаване на конкуренцията, тъй като е малко вероятно NNBG или EDF да имат стимул или способността да се включат в стратегия за въздействие върху РЦ, въз основа на която се изчисляват плащанията за разлика. Ако NNBG направи опит стратегически да намали РЦ, то ще се отклони от своята стратегия за свеждане на риска до минимум, т.е. от целта да реализира РЦ. Освен това Обединеното кралство задава въпроса дали ще има ползи за NNBG на пазара нагоре по веригата или ползи за NNBG или EDF на пазарите на дребно надолу по веригата от участието в такава стратегия. Обединеното кралство посочва, че регулаторните органи в рамките н